Ich, Herman von Landenberg, vogt ze Ergowe, ✳ tuͤn chunt offenlich mit disem breife, das fùr mich kam, ✳ da ich ich zegerihte sas an des riches
strasse ze Baden ✳ an miner hˀren stat, der htzˀogen von Osterrich, ✳ fro Margaret von Stoffeln, Egidien von Rùbiswile elichù husfrowe, und bat
fragen mit fûrsprechen in offem gerihte, wie si sich ir pfender verzihen moͤchte gen den erwirdigen, geistlichen frowen, der ✳ ✳ epthissenn und ✳ ✳ dem convente des gotzhus ze Chungesfelt, Sant Clarē ordēs, in Costenzˀ bistuͦm. ✳ da fragte ich umbe in gerihte und wart da erteilet mit gesamnoter urteilde, ✳ das si das wol getuͦn moͤhte mit ir vogtes und des hant, des dù eigenschaft were. ✳ nach der gevallen urteilde gieng dù vorgnant ✳ fro Margarete mit ir wissenthaften vogte, hern Johans von Halwile, der ir mit urteild un̄ mit gunst und mit guͦtem willen ir elichen mannes, Egidien von Rùbiswile, ze vogt gegeben wart in dem gerihte, ✳ und mit Egidien von Rùbiswile, ir elichen man, des dù eigenschaft was, und enzech sich da ir pfendˀ
der guͤter, so hie nach geschriben stant. ✳ des ersten des guͦtes, so Uͦlrich Snartwil und Wenher der Beyer buwent, ✳ das selbe guͦt giltet siben stucke. ✳ un̄
einer schuͦppos, buwet der vorgnant Uͦlrich Snartwil, dù giltet vier stucke. ✳ eins guͦtes, buwet Ruͦd̄ Stolle, das giltet vier mùt roggē. ✳ eins guͦ¬
tes, buwet Chuͦnr̄ von Morinkon ,das giltet zehen vierteil roggen. ✳ eins guͦtes, buwet Ruͦdolf von Morinkon, giltet vier stucke. ✳ eins guͦtes, buwet Chuͦnr̄ von Bottenwile, giltet dri mùt roggen und einen mùt kˀnen. ✳ eins guͦtes, buwet Gerdrut Rordorfin, giltet zwei maltˀ habnˀ, einen
mùt kˀnen und zehen fierteil roggen, ✳ und mit namen Chuͦnratz von Botwile an sin wip un̄ sinù kint, ✳ mit des egnanten ir vogtes un̄ oͧch ir
ir mannes und mit miner hant an das vorḡ kloster ✳ ✳ der epthissenn und dem convente ze Chùngesfelt. ✳ do dis geschach, do bat dù vorgnāt
fro Margaret aber fragen, ob du gift also beschenhen were un̄ oͧch dù entzichunge also beschenhen were, das ez billich nu un̄ har nach kraft hette.
do wart erteilet, das ez also beschehen were, das ez billich kraft und hantveste hette nu und har nach. ✳ es enzech sich oͧch vor dem gerihte der
egnant Egidie der eigenschaft der pfender und guͤter und des knehtes, als da vor verschriben stat, ✳ an der egnanten frowen hant, der epthissen̄
und des conventes des chlosters ze Chungesfelt, ✳ un̄ lobt oͧch der egnanter pfender, ✳ guͤter ✳ und des knechtes fùr sich und fùr sin erben, ✳ ez
sin liperben, gemach erben oder gechoͤffet erben, reht wer ze sinne an geistlichem und an weltlichem gerihte noch usserhalb gerihtes, wa si des notdùrftig wˀdent. ✳ und hant sich oͧch dù vorgnant fro Margaret von Stoffeln mit ir vogtes hant und Egidien, ir mannes, vor dem gerihte entzigē
fùr sich und ir erben der vorgnanten guͤter und des knechtes, ✳ niemer anzesprechend noch da wider ze tuͤnde an geistlichem noch an weltlichem
gerihte noch usserhalb gerihtes an alle gevˀde. und ze einem offenn un̄ waren urchunde aller der vorgeschribenen dinge ✳ un̄ das dis alles vor
mit ingerihte beschach, als hie vor geschriben ist, so han ich, der egeschriben Hˀman von Landenberg, vogt ze Ergowe, dur beider teil bette
willē min ingesigel gehencket an disen brief. ✳ ich, dù vorgnant fro Margarete von Stoffeln, Egidien von Rùbiswile elichù husfrowe, vergich oͧch mit disem briefe,✳ das ich dis gift un̄ entzihunge unbetwngen un̄ wol bedaht ✳ mit des vorgnantē mines vogtes, her Johans von Halwile,
hant, gunst und willen getan han ✳ vor gerihte mit urteil, als hie vor geschriben ist, ✳ und han gelobt, niemer da wider ze tuͤnde ✳ an geistlichē
noch an weltlichem gerihte noch usserhalb gerihtes ✳ und kein sache usze ziehenden, da mitte disù entzihunge in keinen weg mohte gesumet
oder geirret wˀden an alle gevˀde, ✳ wan oͧch der vorḡ Egidie von Rubiswile, min elich man, mir dù pfender, dù guͤter und den knecht ✳
wider leit hat mit andern gutern, als wir ùber ein komen sin. ✳ und ze einer offennen vergiht und warem urchunde aller der vorgenantē
dingen, so han ich erbetten den egnanten, minen vogt, hern Johans von Halwile, ✳ das er oͧch sin ingesigel fùr mich gehencket hat an disen
brief, wan er min vogt ist, ze einer bestetunge aller der vorgnanten dinge, wan ich niht eigens ingesigels habe. ✳ ich, Johans von Halwile,
der vorgnant, vergich oͧch, das dis alles mit miner hant vor gerihte beschenhen ist, als hie vorgeschriben stat, un̄ mit minen gunst und mit
minem willen, ✳ und han ich dar umbe ze einem waren urchùnde ✳ durch bette willen ✳ der egnanten froͧ Margareten von Stoffeln min ingesigel gehencket an disen brief. ✳ ich, Egidie von Rùbiswile, vorgnant, fùr gich oͧch, das dis alles vor gericht beschach reht und redelich, ✳ und das ich mich
der eigenschaft fùr mich und min erben entzigen han, als da vor von mir geschriben ist, ✳ und des ze einem offenn varen urchunde
han ich oͧch min ingesigel gehencket an disen brief. ✳ gezùge, die hie bi warent, do dis alles bùschach, sint dise erbnˀ lùte: her Ruͦ¬
dolf von Arburch, frie, her Hartman von Ruͦda, her Johans von Halwile, her Johans von Arwangē, her Wernher von Wolen, ritˀe, her Walth̄,
der techan von Windisch, Joh̄ von Liebegge un̄ andrˀ erber lùte gnuͦg. ✳ der brief ist gebē ze Baden an zinstag vor sant Gallen tag
do ma zalte von Christes gebùrte drùcehenhundert jar, dar nach in dem dri und drizigostem jar. ✳